בלילי במהלך משחק כדורגל חופים, נתניה 2008
**פנחס (פיני) פליקס בלילי** (נולד ב-18 ביוני 1979) הוא כדורגלן עבר ישראלי ששיחק בעמדת החלוץ.

קריירה
------

בלילי נולד בבת ים לשמעון וקלרה ובילדותו אובחן עם הפרעת קשב, ריכוז והיפראקטיביות שבגללה החל לעסוק בספורט.

שיחק בקבוצת הנוער של שמשון תל אביב. בעונת 1996/1997 עלה לקבוצה הבוגרת של שמשון ושנה לאחר מכן עבר לקבוצת הפועל תל אביב, בה שיחק עד עונת 2002/2003. היה שותף לזכיית הפועל תל אביב בגביע המדינה בשנת 1999 ובדאבל בשנת 2000, בעונה שזכתה לכינוי 'עונת התינוקות של קשטן', שכן בנוסף לבלילי פרצו בעונה זו גם סלים טועמה, כפיר אודי ועמרי אפק, כולם שחקנים צעירים שהיו בני טיפוחיו של המאמן דרור קשטן. בעונת הדאבל כבש בלילי 12 שערים בכל המסגרות, כולל שער הניצחון במשחק מול הפועל כפר סבא באצטדיון בלומפילד, שהבטיח מעשית את האליפות, ובגמר הגביע מול בית"ר ירושלים בישל לדיאן ראצ'וניצה את השער הראשון במשחק. בלילי גם זכה עם הקבוצה בגביע הטוטו הראשון של הפועל תל אביב בשנת 2002, ובאותה שנה היה שותף להעפלת הקבוצה לרבע גמר גביע אופ"א, הישג השיא של קבוצה ישראלית במפעל.

בעונת 2003/2004 עבר לקבוצת הכדורגל הטורקית איסטנבולספור. בלילי נקנס על ידי פיפ"א בסכום של 4,000 דולר בשל מעברו למועדון קייסריספור הטורקי שבו שיחק בעונה שלאחר מכן, ושאותו עזב בשנת 2005 בשל חוב כספי.

לקראת עונת 2005/2006 הצטרף בלילי אל העולה החדשה סיוואספור, ושם עשה את מירב שנותיו בטורקיה. במקביל הצטרף בשנת 2008 לקבוצת כדורגל החופים של ראש העין, בה שיתף פעולה עם איציק זוהר. בעונת 2008/2009 סייע לסיוואספור לסיים במקום השני בליגה, אחרי בשיקטאש אשר זכתה באליפות. למרות ההישג, שהביא לקבוצה גם מקום במוקדמות ליגת האלופות, בחר בלילי לעזוב את סיוואספור אחרי ארבע שנים בקבוצה, בעיקר בשל מיעוט דקות המשחק שלהן זכה בחציה השני של העונה.

בקיץ 2009 הצטרף בלילי לקבוצת אנטליהספור מעיר הנופש אנטליה. ב-30 בספטמבר 2009 קיבל בלילי אזרחות טורקית לאחר שהייה בטורקיה במשך 7 שנים. כמו כן קיבל את השם הטורקי אטאקן אויגון.

ב-16 ביוני 2010 חזר בלילי לישראל וחתם בבני יהודה תל אביב. בלילי שיחק שנתיים בבני יהודה ובתום חוזהו בסוף עונת 2011/2012 שוחרר מהקבוצה.

לאחר שנותר ללא קבוצה במהלך הקיץ, ב-17 באוקטובר 2012 חתם בלילי במכבי עירוני בת ים מליגה א'. החל מדצמבר 2012 שימש בלילי גם כמאמנה הזמני של הקבוצה, ולקראת עונת 2013/2014 מונה למנהל המקצועי ולעוזר המאמן בקבוצה, במקביל להמשך פעילותו כשחקן.

בקיץ 2014 פרש בלילי ממשחק פעיל, ומונה למאמן החלוצים במחלקת הנוער של הפועל תל אביב. לאחר מכן שימש בתפקיד זה גם במחלקת הנוער של בית"ר טוברוק.

ב-7 בדצמבר 2015 מונה בלילי למאמנה של הפועל אשדוד מליגה ג'. במרץ 2016 סיים את תפקידו בקבוצה.

לומד לתואר ראשון בחינוך וחברה עם התמקדות בהכשרות בספורט בקריה האקדמית אונו.

### נבחרת ישראל

בשנת 2000 היה מעורב בלילי במה שזכה לכינוי "פרשת הנבחרת הצעירה", במסגרתה הואשם יחד עם עוד שישה שחקנים מהנבחרת הצעירה של ישראל בהפרת הקוד האתי בכך שקיים יחסי מין עם צעירה בת 17 ערב משחק הנבחרת. בלילי הושעה על ידי בית הדין של ההתאחדות לכדורגל לשנתיים מפעילות בנבחרות הלאומיות ועוד שנתיים על תנאי, אך זכה לחנינה בינואר 2002.

ב-3 ביוני 2000 ערך בלילי את הופעת הבכורה שלו במדי הנבחרת הבוגרת של ישראל, במשחק ידידות מול נבחרת הונגריה. כבר במשחק זה כבש את שערו הראשון בנבחרת. בדיוק שלושה חודשים מאוחר יותר, במהלך משחקי מוקדמות מונדיאל 2002, הבקיע את שערו הראשון במסגרת רשמית, מול נבחרת ליכטנשטיין. בלילי שיחק במדי הנבחרת גם במשחקי מוקדמות יורו 2004, מוקדמות מונדיאל 2006 ומוקדמות יורו 2008.

ב-17 באוקטובר 2007 ערך את הופעתו האחרונה בנבחרת, במשחק ידידות מול נבחרת בלארוס. בסך הכל רשם 29 הופעות במדים הלאומיים, בהן כבש 7 שערים.

חיים אישיים
-----------

לבלילי בן מנישואיו הראשונים. הוא נשוי בשנית להילה, ולהם תאומים ובת.
מתגורר בראשון לציון. הוא בעל אזרחות טורקית עוד מימיו כשחקן בליגות הטורקיות.

תארים
-----

הפועל תל אביב
* אליפות: 1999/2000
* גביע המדינה: 1998/1999, 1999/2000
* גביע הטוטו: 2001/2002

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פיני בלילי** |

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* עמיחי שלו, פיני בלילי: היגואר האדום, באתר ynet, 23 בינואר 2001
* אתר למנויים בלבד ינאי יחיאל, פיני בלילי, באתר הארץ, 29 במרץ 2023
* קורע רשתות: פיני בלילי מלהטט בטוויטר ובאינסטגרם, סרטון בערוץ "כאן | חדשות - תאגיד השידור הישראלי", באתר יוטיוב (אורך: 12:48)

הערות שוליים
------------

1. ↑  ערן נבון, אם אין אני לי, בלילי, באתר ישראל היום, 24 בינואר 2014
2. ↑  תומר גנור ומשה גוזגל, עיתוני טורקיה: "פיני בלילי רכש מצוין", באתר ynet, 11 באוגוסט 2003
3. ↑  גור מוטולה, פיפ"א קנסה את בלילי ב-4,000 דולר, באתר ynet, 27 ביוני 2005
4. ↑  אשר גולדברג, פיני בלילי עוזב את קייסריספור הטורקית, באתר הארץ, 26 ביולי 2005
5. ↑  תומר גנור, טורקיה: פיני בלילי עובר לעולה החדשה סיוואספור, באתר ynet, 13 באוגוסט 2005
6. ↑  ליאור טימור, ‏חופים: פיני בלילי ישתף פעולה עם איציק זוהר, באתר ONE‏, 15 במאי 2008
7. ↑  בלילי קיבל אזרחות טורקית: אני מאושר", באתר ONE‏, 29 בספטמבר 2009
8. ↑  ערן נבון, אם אין אני לי, בלילי, באתר ישראל היום, 24 בינואר 2014
9. ↑  דנה בהט, ‏פיני בלילי חוזר לישראל: חתם לשנתיים בבני יהודה, באתר ONE‏, 16 ביוני 2010
10. ↑  שירלי בר דיין, ‏חוזר למגרש: פיני בלילי חתם במכבי עירוני בת ים מליגה א', באתר ערוץ הספורט, 17 באוקטובר 2012
11. ↑  יגאל אנטבי ופיני בלילי חוזרים להפועל ת"א, באתר nrg‏, 3 באוגוסט 2014
12. ↑  גייל מיכאלי, פיני בלילי סיים את תפקידו בהפועל אשדוד, באתר דאבל פס, 17 במרץ 2016
13. ↑  מהאצטדיון לספסל הלימודים, haifahaifa ‏4 בנובמבר 2018
14. ↑  ערן נבון, אם אין אני לי, בלילי, באתר ישראל היום, 24 בינואר 2014